Document ID: 31999R2761

Komisijas Regula (EK) Nr. 2761/1999
(1999. gada 22. decembris),
ar ko groza Regulu (EK) Nr. 296/96 par datiem, kas dalībvalstīm jānosūta, un par izdevumu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa, ikmēneša iegrāmatošanu, un ar ko atceļ Regulu (EEK) Nr. 2776/88
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu [1], un jo īpaši tās 4. un 5. pantu,
ņemot vērā Padomes 1999. gada 17. maija Regulu (EK) Nr. 1259/1999, ar ko nosaka kopīgus noteikumus tieša atbalsta shēmām saskaņā ar kopējo lauksaimniecības politiku [2], un jo īpaši tās 11. pantu,
tā kā:
(1) Iesniedzot dokumentus to izdevumu iegrāmatošanai Kopienas budžetā, kas radušies maijā un novembrī, kā paredzēts 3. panta 5. punktā Komisijas 1996. gada 16. februāra Regulā (EK) Nr. 296/96 par datiem, kas dalībvalstīm jānosūta, un izdevumu ikmēneša iegrāmatošanu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa, un ar ko atceļ Regulu (EEK) Nr. 2776/88 [3], kurā jaunākie grozījumi izdarīti ar Regulu (EK) Nr. 2236/98 [4], dalībvalstīm būtu jāpievieno tabula, kas veido izrakstu no parādnieku reģistra un kurā norāda visu to parādu summu, kuri ir identificēti, bet kurus ELVGF Garantiju nodaļa vēl nav atguvusi. Tāpat arī, iesniedzot dokumentus to izdevumu iegrāmatošanai Kopienas budžetā, kas radušies aprīlī un oktobrī, kā paredzēts 3. panta 5. punktā Regulā (EK) Nr. 296/96, dalībvalstīm būtu jāpievieno tabulas, kurās norādītas summas, kas ieturētas atbilstoši Regulas (EK) Nr. 1259/1999 3. un 4. pantam, un šo summu izmantojums saskaņā ar minētās regulas 5. panta 2. punktu.
(2) Komisija saskaņā ar noteikumu, kas minēts 37. panta 2. punktā Komisijas 1999. gada 23. jūlija Regulā (EK) Nr. 1750/1999, ar ko nosaka sīki izstrādātus noteikumus, lai piemērotu Padomes Regulu (EK) Nr. 1257/1999 par Eiropas Lauksaimniecības virzības un garantiju fonda (ELGVF) atbalstu lauku attīstībai [5], informējusi attiecīgās dalībvalstis, īslaicīgi aptur mēneša avansus attiecībā uz izdevumiem, kas radušies saskaņā ar Regulu (EK) Nr. 1750/1999, ja līdz kārtējā gada 30. septembrim nav saņemti šīs regulas 37. panta 1. punktā minētie dokumenti.
(3) Summas, kas atbrīvojas sakarā ar maksājumu samazinājumu, kas izdarīts, pamatojoties uz Regulas (EK) Nr. 1259/1999 3. un 4. pantu, dalībvalstis var atvēlēt konkrētiem papildu lauku attīstības pasākumiem, kā paredzēts šīs regulas 5. panta 2. punktā. Šādi ieturētās summas ir jāizmanto līdz trešā saimnieciskā gada beigām, kas seko gadam, kurā tās ir ieturētas. Summas, kuras netiek izmantotas līdz minētā laika posma beigām, ir jāatgūst, samazinot saimnieciskā gada pēdējo avansu. Šajā sakarā Regulai (EK) Nr. 296/96 būtu jāpievieno nepieciešamie noteikumi un tās nosaukums būtu jāpielāgo, lai ņemtu vērā šo jauno regulu.
(4) ELGVF komiteja un apvienotās nozaru pārvaldības komitejas, kas minētas Regulas (EK) Nr. 1259/1999 11. pantā, nesniedza atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Ar šo Regulu (EK) Nr. 296/96 groza šādi:
1) Virsrakstu aizstāj ar šādu tekstu: "Komisijas 1996. gada 16. februāra Regula (EK) Nr. 296/96, ar ko groza Regulu (EK) Nr. 296/96 par datiem, kas dalībvalstīm jānosūta, un par izdevumu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa, ikmēneša iegrāmatošanu, un ar ko paredz dažus sīki izstrādātus noteikumus Padomes Regulas (EK) Nr. 1259/1999 piemērošanai."
2) Regulas 3. pantam pievieno šādu punktu:
"6a. Divas reizes gadā, iesniedzot 5. punktā minētos dokumentus to izdevumu iegrāmatošanai Kopienas budžetā, kas radušies maijā un novembrī, a) apakšpunktā minētajai tabulai, bet, kas radušies aprīlī un oktobrī, b) apakšpunktā minētajai tabulai dalībvalstis pievieno:
a) tabulu, kas veido izrakstu no parādnieku reģistra un kurā norāda visu to parādu kopsummu, kuri ir identificēti, bet kurus ELVGF Garantiju nodaļa aprīļa beigās un saimnieciskā gada beigās vēl nav atguvusi;
b) tabulas, kurās aprīļa beigās un saimnieciskā gada beigās norāda summas, kas ieturētas atbilstoši Regulas (EK) Nr. 1259/1999 3. un 4. pantam, un šo summu izmantojumu saskaņā ar minētās regulas 5. panta 2. punktu."
3) Regulas 4. pantam pievieno šādu punktu:
"6. Ja Regulas (EK) Nr. 1750/1999 37. panta 1. punktā minētie dokumenti nav saņemti līdz kārtējā gada 30. septembrim, Komisija, nosūtot paziņojumu attiecīgajai dalībvalstij, var apturēt avansa izmaksu augustā saistībā ar izdevumiem, kas veikti saskaņā ar minēto regulu.
Ja šie dokumenti saņemti no 1. līdz 15. oktobrim, iepriekšējā daļā minēto avansa izmaksu aptur par tādu dienu skaitu, par kādu ir novēlota dokumentu saņemšana.
Ja šie dokumenti saņemti pēc 15. oktobra, avansa izmaksu par izdevumiem augustā, septembrī un oktobrī, kas radušies saskaņā ar Regulu (EK) Nr. 1750/1999, aptur līdz avansa izmaksai saistībā ar izdevumiem nākamā gada februārī.
Šīs apturētās summas sedz ar vispārējām saistībām saimnieciskajā gadā, kurā notikusi apturēšana."
4) Regulas 6. pantu aizstāj ar šādu:
"6. pants
1. Saskaņā ar Regulas (EK) Nr. 1259/1999 3. un 4. pantu ieturētās summas izmanto Kopienas papildu atbalsta pasākumu segšanai, kas paredzēts minētās regulas 5. panta 2. punktā, ne vēlāk kā trešā saimnieciskā gada beigās pēc gada, kad šīs summas tika ieturētas.
2. Summas, kas ir ieturētās, bet nav samaksātas saskaņā ar 1. punktu, atvelk no avansiem saistībā ar izdevumiem, kas radušies attiecīgā saimnieciskā gada oktobrī."
5) Regulas 7. panta 1. punkta pirmo daļu papildina ar šādu punktu:
"c) izdevumos, kuri jādeklarē, neiekļauj samazinājumu, kas izdarīts atbilstoši Regulas (EK) Nr. 1259/1999 3. un 4. pantam."
6) Regulas 8. pantā terminu "3. panta 6. punkts" aizstāj ar 3. panta 6. punktu un 6.a punktu.
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro izdevumiem, kas radušies no 2000. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 22. decembrī

Labels: 12
15